Miðvikudagskvöldið 24. júlí og fram á aðfararnótt fimmtudags verður umferð á Reykjanesbraut norðan Sprengisands færð yfir á bráðabirgðaveg vestan við Reykjanesbrautina . Búast má við einhverjum töfum á meðan umferð er færð yfir á bráðabirgðaveg . Engar lokanir verða en hámarkshraði lækkaður frekar meðan á breytingunum stendur . Framkvæmdirnar eru liður í endurnýjun lagna allra veitukerfa , þ.e. fráveitulagna , kaldavatnslagna , hitaveitulagna og raflagna Veitna og fjarskiptalagna Gagnaveitu Reykjavíkur og Mílu , frá Reykjanesbraut við Sprengisand í gegnum Elliðaárdalinn og upp með Rafstöðvarvegi . Byrjað verður á að færa akreinar sem fara til suðurs á bráðabirgðaveg og akreinar til norðurs færðar í framhaldinu . Vegfarendur eru beðnir um að virða merkingar og hraðatakmarkanir og sýna aðgát við vinnusvæðin . Vinnusvæðin eru þröng og menn og tæki eru við vinnu mjög nálægt akstursbrautum .